CELEX: 32022D0780
Language: hu
Date: 2022-04-13 00:00:00
Title: A Bizottság (EU) 2022/780 végrehajtási határozata (2022. április 13.) az 549/2004/EK európai parlamenti és tanácsi rendelet alapján Svájc által benyújtott funkcionális légtérblokkszintű teljesítményterv-tervezetben foglalt bizonyos teljesítménycélok és a harmadik referencia-időszakra meghatározott uniós szintű teljesítménycélok közötti összhang hiányáról és az e célok felülvizsgálatára vonatkozó ajánlások felsorolásáról (az értesítés a C(2022) 2313. számú dokumentummal történt) (Csak a német, a francia és az olasz nyelvű szöveg hiteles) (EGT-vonatkozású szöveg)

2022.5.18.   
               
               
                  HU
               
               
                  Az Európai Unió Hivatalos Lapja
               
               
                  L 139/218
               
            
         A BIZOTTSÁG (EU) 2022/780 VÉGREHAJTÁSI HATÁROZATA
         (2022. április 13.)
         az 549/2004/EK európai parlamenti és tanácsi rendelet alapján Svájc által benyújtott funkcionális légtérblokkszintű teljesítményterv-tervezetben foglalt bizonyos teljesítménycélok és a harmadik referencia-időszakra meghatározott uniós szintű teljesítménycélok közötti összhang hiányáról és az e célok felülvizsgálatára vonatkozó ajánlások felsorolásáról
         
            
               (az értesítés a C(2022) 2313. számú dokumentummal történt)
            
         
         (Csak a német, a francia és az olasz nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Közösség és a Svájci Államszövetség között létrejött légi közlekedési megállapodásra (a továbbiakban: a megállapodás) (1),
         tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (a továbbiakban: a keretrendelet) (2) és különösen annak 11. cikke (3) bekezdése c) pontjának második albekezdésére,
         az Egységes Égbolt Bizottsággal való konzultációt követően,
         mivel:
         
            ÁLTALÁNOS MEGFONTOLÁSOK
         
         
            Háttér-információk
         
         
                     (1)
                  
                  
                     Az 549/2004/EK rendelet 11. cikke szerint létre kell hozni a léginavigációs szolgálatok és hálózati funkciók teljesítményrendszerét. Ezenkívül az (EU) 2019/317 bizottsági végrehajtási rendelet (3) 10. cikke szerint a tagállamoknak nemzeti szinten vagy a funkcionális légtérblokkok szintjén kötelező teljesítménycélokat kell meghatározniuk a léginavigációs szolgálatok és hálózati funkciók teljesítményrendszerének mindegyik referencia-időszakára. E teljesítménycéloknak összhangban kell állniuk a Bizottság által az adott referencia-időszakra vonatkozóan elfogadott uniós szintű célokkal. A Bizottság az (EU) 2019/317 végrehajtási rendelet IV. mellékletében meghatározott értékelési kritériumok alapján értékeli, hogy a teljesítménytervek tervezetében javasolt teljesítménycélok összhangban állnak-e az uniós szintű teljesítménycélokkal.
                  
               
                     (2)
                  
                  
                     A Covid19-világjárvány kitörése – a tagállamok és a harmadik országok által a világjárvány megfékezése érdekében hozott intézkedések miatt – a 2020. naptári év első negyedévétől kezdődően jelentős hatást gyakorolt a légi közlekedési ágazatra, és a világjárvány előtti szinthez viszonyítva a légi forgalom számottevő visszaeséséhez vezetett.
                  
               
                     (3)
                  
                  
                     A harmadik referencia-időszakra vonatkozó uniós szintű teljesítménycélokat eredetileg az (EU) 2019/903 bizottsági végrehajtási határozat (4) állapította meg. Mivel ezeket az uniós szintű teljesítménycélokat, valamint a tagállamok és Svájc által ezt követően benyújtott, a harmadik referencia-időszakra vonatkozó teljesítményterv-tervezeteket a Covid19-világjárvány kitörése előtt dolgozták ki, nem lehetett figyelembe venni bennük a légi közlekedésben a járvány miatt jelentősen megváltozott körülményeket.
                  
               
                     (4)
                  
                  
                     A Covid19-világjárvány által a léginavigációs szolgálatok ellátására gyakorolt hatásra válaszul az (EU) 2020/1627 bizottsági végrehajtási rendelet a harmadik referencia-időszakra vonatkozóan olyan rendkívüli intézkedéseket állapított meg, amelyek eltérnek az (EU) 2019/317 végrehajtási rendelet rendelkezéseitől (5). Az (EU) 2020/1627 végrehajtási rendelet 2. cikkének (1) bekezdése szerint a Bizottság 2021. június 2-án elfogadta az (EU) 2021/891 bizottsági végrehajtási határozatot (6), amelyben kijelölte a „biztonság”, a „környezet”, a „kapacitás” és a „költséghatékonyság” fő teljesítményterületek tekintetében a harmadik referencia-időszakra vonatkozó uniós szintű teljesítménycélokat.
                  
               
                     (5)
                  
                  
                     Az összes tagállam és Svájc kidolgozta, elfogadta és a Bizottsághoz értékelés céljából 2021. október 1-jéig benyújtotta a harmadik referencia-időszakra szóló, felülvizsgált helyi teljesítménycélokat tartalmazó teljesítményterv-tervezetét. Svájc benyújtotta a Bizottsághoz a funkcionális légtérblokkszintű – ez esetben az Európai Központi Funkcionális Légtérblokk (Functional Airspace Block Europe Central, a továbbiakban: FABEC) szintjére vonatkozó – teljesítményterv-tervezetét. A FABEC-re vonatkozó teljesítményterv-tervezet hiánytalanságának ellenőrzését követően a Bizottság felszólította a FABEC-et, hogy 2021. november 17-ig nyújtson be naprakésszé tett teljesítményterv-tervezetet. A Bizottság e határozatban foglalt értékelése a Svájc és a FABEC-et alkotó tagállamok által benyújtott, naprakésszé tett, FABEC-re vonatkozó teljesítményterv-tervezeten alapul.
                  
               
                     (6)
                  
                  
                     Az 549/2004/EK rendelet 11. cikkének (2) bekezdése szerint a teljesítményrendszer végrehajtásában a Bizottságot segítő teljesítmény-felülvizsgálati szerv a Bizottsághoz benyújtott jelentésében megfogalmazta a harmadik referencia-időszakra szóló teljesítményterv-tervezetek értékelésével kapcsolatos szakvéleményét.
                  
               
                     (7)
                  
                  
                     E határozat tárgyát kizárólag a FABEC-re vonatkozó teljesítményterv-tervezetben foglalt tervezett teljesítménycélok és kapcsolódó elemek képezik, amelyek közvetlenül a Svájc légterében szolgáltatások nyújtására kijelölt léginavigációs szolgáltatóra vonatkoznak.
                  
               
            Értékelési megközelítés
         
         
                     (8)
                  
                  
                     Az (EU) 2019/317 végrehajtási rendelet 14. cikkének (1) bekezdésével összhangban a Bizottság az említett végrehajtási rendelet IV. mellékletének 1. pontjában szereplő értékelési kritériumok alapján és a helyi körülmények figyelembevételével értékelte a nemzeti vagy funkcionális légtérblokkszintű célok összhangját. A Bizottság minden egyes fő teljesítményterület és a kapcsolódó teljesítménycélok tekintetében kiegészítette az értékelést a teljesítménytervek tervezetének az említett végrehajtási rendelet IV. mellékletének 2. pontjában meghatározott elemek tekintetében elvégzett felülvizsgálatával.
                  
               
                     (9)
                  
                  
                     A „biztonság” fő teljesítményterületet illetően a Bizottság az (EU) 2019/317 végrehajtási rendelet IV. mellékletének 1.1. pontjában meghatározott kritérium alapján értékelte a léginavigációs szolgáltatók biztonságirányításának hatékonyságával kapcsolatban Svájc által a FABEC-re vonatkozó teljesítményterv-tervezetben foglaltaknak megfelelően benyújtott célok összhangját. A Bizottság a helyi körülmények figyelembevételével végezte el az értékelést, kiegészítve azt a biztonsági célok elérését célzó, tervezett intézkedéseknek az (EU) 2019/317 végrehajtási rendelet IV. mellékletének 2.1. a) pontjában meghatározott elemek tekintetében elvégzett felülvizsgálatával. A Bizottság arra a következtetésre jutott, hogy a Svájc és a FABEC-et alkotó tagállamok által a FABEC-re vonatkozó teljesítményterv-tervezetben foglaltaknak megfelelően javasolt helyi biztonsági teljesítménycélok nem vetettek fel aggályokat a megfelelő uniós szintű teljesítménycélokkal való összhangjukat illetően, ezért e határozatban nem szerepelnek ezzel kapcsolatos megállapítások.
                  
               
                     (10)
                  
                  
                     A „környezetvédelem” fő teljesítményterületet illetően a Bizottság az (EU) 2019/317 végrehajtási rendelet IV. mellékletének 1.2. pontjában meghatározott kritérium alapján értékelte a tényleges röppályán az átlagos vízszintes útvonali repülési hatékonysággal kapcsolatban Svájc által a FABEC-re vonatkozó teljesítményterv-tervezetben foglaltaknak megfelelően benyújtott célok összhangját. Ennek megfelelően a Bizottság a FABEC-re vonatkozó teljesítményterv-tervezetben javasolt célokat összehasonlította az európai útvonalhálózat-javítási tervben meghatározott vízszintes útvonali repülési hatékonyságra vonatkozó releváns referenciaértékekkel. A Bizottság a helyi körülmények figyelembevételével végezte el az értékelést, kiegészítve azt a környezetvédelmi célok elérését célzó, tervezett intézkedéseknek az (EU) 2019/317 végrehajtási rendelet IV. mellékletének 2.1. a) pontjában meghatározott elemek tekintetében elvégzett felülvizsgálatával.
                  
               
                     (11)
                  
                  
                     A 2020. naptári évet illetően az (EU) 2021/891 bizottsági végrehajtási határozat nem vizsgálta felül a „környezetvédelem” fő teljesítményterületen eredetileg az (EU) 2019/903 végrehajtási határozatban rögzített, a harmadik referencia-időszakra szóló uniós szintű teljesítménycélt, tekintettel arra, hogy e cél alkalmazásának időszaka lejárt, így végrehajtása véglegessé vált, tehát már nincs lehetőség visszamenőleges kiigazításra. Következésképpen nem volt helyénvaló, hogy Svájc és a tagállamok a 2021. október 1-jén benyújtott teljesítményterv-tervezetben felülvizsgálták a „környezetvédelem” fő teljesítményterületen a 2020. naptári évre tervezett helyi teljesítménycéljaikat. E megfontolásokra tekintettel a Bizottság a 2021., 2022., 2023. és 2024. naptári évre vonatkozóan értékelte a helyi környezetvédelmi teljesítménycélok összhangját a megfelelő uniós szintű teljesítménycélokkal. Ennek alapján a Bizottság arra a következtetésre jutott, hogy a Svájc és a FABEC-et alkotó tagállamok által a FABEC-re vonatkozó teljesítményterv-tervezetben foglaltaknak megfelelően javasolt helyi környezetvédelmi teljesítménycélok nem vetettek fel aggályokat a megfelelő uniós szintű teljesítménycélokkal való összhangjukat illetően, ezért e határozatban nem szerepelnek ezzel kapcsolatos megállapítások.
                  
               
                     (12)
                  
                  
                     A „kapacitás” fő teljesítményterületet illetően a Bizottság az (EU) 2019/317 végrehajtási rendelet IV. mellékletének 1.3. pontjában meghatározott kritérium alapján értékelte az útvonali légiforgalmiáramlás-szervezéssel (a továbbiakban: ATFM) összefüggő, járatonkénti átlagos késéssel kapcsolatban Svájc által a FABEC-re vonatkozó teljesítményterv-tervezetben foglaltaknak megfelelően benyújtott célok összhangját. Ennek megfelelően a Bizottság a FABEC-re vonatkozó teljesítményterv-tervezetben javasolt célokat összehasonlította a hálózatműködtetési tervben meghatározott releváns referenciaértékekkel. A Bizottság a helyi körülmények figyelembevételével végezte el az értékelést, kiegészítve azt az útvonali kapacitáscélok elérését célzó, tervezett intézkedéseknek az (EU) 2019/317 végrehajtási rendelet IV. mellékletének 2.1. a) pontjában meghatározott elemek tekintetében elvégzett felülvizsgálatával, ideértve különösen a tervezett jelentős beruházások és az ösztönzőrendszer vagy -rendszerek felülvizsgálatát is.
                  
               
                     (13)
                  
                  
                     A 2020. naptári évet illetően a Bizottság (EU) 2021/891 végrehajtási határozata nem vizsgálta felül „kapacitás” fő teljesítményterületen eredetileg az (EU) 2019/903 végrehajtási határozatban rögzített, harmadik referencia-időszakra szóló uniós szintű teljesítménycélt, tekintettel arra, hogy e cél alkalmazásának időszaka lejárt, így végrehajtása véglegessé vált, tehát már nincs lehetőség visszamenőleges kiigazításra. Következésképpen nem volt helyénvaló, hogy Svájc és a tagállamok a 2021. október 1-jén benyújtott teljesítményterv-tervezetben felülvizsgálták a „kapacitás” fő teljesítményterületen a 2020. naptári évre tervezett helyi teljesítménycéljaikat. E megfontolásokra tekintettel a Bizottság a 2021., 2022., 2023. és 2024. naptári évre vonatkozóan értékelte a helyi kapacitási teljesítménycélok összhangját a megfelelő uniós szintű teljesítménycélokkal. Ennek alapján a Bizottság arra a következtetésre jutott, hogy a Svájc és a FABEC-et alkotó tagállamok által a FABEC-re vonatkozó teljesítményterv-tervezetben foglaltaknak megfelelően javasolt helyi kapacitási teljesítménycélok nem vetettek fel aggályokat a megfelelő uniós szintű teljesítménycélokkal való összhangjukat illetően, ezért e határozatban nem szerepelnek ezzel kapcsolatos megállapítások.
                  
               
                     (14)
                  
                  
                     Ezenkívül az (EU) 2019/317 végrehajtási rendelet 1. cikke (3) és (4) bekezdésének megfelelően az e végrehajtási rendelet hatálya alá tartozó repülőterek tekintetében a tervezett kapacitáscélok értékelésével kapcsolatban a Bizottság kiegészítette értékelését a közelkörzeti léginavigációs szolgáltatásokra vonatkozóan Svájc által a FABEC-re vonatkozó teljesítményterv-tervezetben foglaltaknak megfelelően a tervezett kapacitáscéloknak az (EU) 2019/317 végrehajtási rendelet IV. mellékletének 2.1. b) pontja szerinti felülvizsgálatával. Mivel e tervezett célok Svájc esetében nem vetettek fel aggályokat, nem szükséges ezzel kapcsolatos megállapításokat megfogalmazni e határozatban.
                  
               
                     (15)
                  
                  
                     A „költséghatékonyság” fő teljesítményterületet illetően a Bizottság az (EU) 2019/317 végrehajtási rendelet IV. mellékletének 1.4. a), b) és c) pontjában meghatározott kritériumok alapján értékelte az útvonali léginavigációs szolgáltatások tekintetében megállapított egységköltséggel kapcsolatban Svájc által a FABEC-re vonatkozó teljesítményterv-tervezetben foglaltaknak megfelelően benyújtott célok összhangját. A figyelembe vett kritériumok a következők voltak: a megállapítottegységköltség-trend a harmadik referencia-időszak tartama alatt, a második referencia-időszakot és a harmadik referencia-időszakot tartalmazó időszakra (2015–2024) vonatkozóan meghatározott, hosszú távú megállapítottegységköltség-trend, valamint a díjszámítási körzet szintjén megállapított egységköltségre vonatkozó kiindulási érték összehasonlítva az arra a díjszámítási körzetre vonatkozó átlagértékkel, ahol a léginavigációs szolgáltatók hasonló működési és gazdasági környezetben tevékenykednek. Azokban az esetekben, amelyekben a Bizottság úgy ítélte meg, hogy az útvonali költséghatékonysági célok nem állnak összhangban az (EU) 2019/317 végrehajtási rendelet IV. mellékletének 1.4. a), b) és c) pontjában meghatározott kritériumokkal, azt is megvizsgálta, hogy az eltérés az (EU) 2019/317 végrehajtási rendelet IV. mellékletének 1.4. d) pontja alapján szükségesnek és arányosnak minősülhet-e.
                  
               
                     (16)
                  
                  
                     Ennek alapján a Bizottság arra a következtetésre jutott, hogy a Svájc útvonali díjszámítási körzetére vonatkozóan a FABEC-re vonatkozó teljesítményterv-tervezetben foglaltaknak megfelelően javasolt helyi költséghatékonysági teljesítménycélok nem vetnek fel aggályokat a megfelelő uniós szintű teljesítménycélokkal való összhangjukat illetően, ezért e határozatban nem szerepelnek ezzel kapcsolatos megállapítások.
                  
               
                     (17)
                  
                  
                     Az útvonali költséghatékonysági célok értékelésére a helyi körülmények figyelembevételével került sor. A Bizottság az értékelést kiegészítette az (EU) 2019/317 végrehajtási rendelet IV. mellékletének 2. pontjában meghatározott elemek, mégpedig az említett melléklet 2.1. d) pontja szerinti, az említett célok alapjául szolgáló fő tényezők és paraméterek felülvizsgálatával. Mivel az említett célok alapjául szolgáló fő tényezők és paraméterek egy része Svájc esetében aggályosnak bizonyult, e határozat megállapításokat tartalmaz ezzel kapcsolatosan.
                  
               
                     (18)
                  
                  
                     Ezenkívül az (EU) 2019/317 végrehajtási rendelet 1. cikke (3) és (4) bekezdésének megfelelően az e végrehajtási rendelet hatálya alá tartozó repülőterek tekintetében a tervezett költséghatékonysági célok értékelésével kapcsolatban a Bizottság kiegészítette felülvizsgálatát a közelkörzeti léginavigációs szolgáltatásokra vonatkozóan Svájc által a FABEC-re vonatkozó teljesítményterv-tervezetben foglaltaknak megfelelően tervezett költséghatékonysági céloknak az (EU) 2019/317 végrehajtási rendelet IV. mellékletének 2.1. c) pontja szerinti értékelésével. Mivel ezek a tervezett célok Svájc esetében aggályosnak bizonyultak, e határozat megállapításokat tartalmaz ezzel kapcsolatosan.
                  
               
                     (19)
                  
                  
                     Az (EU) 2019/317 végrehajtási rendelet IV. mellékletének 2. f) pontjával összhangban a tervezett kapacitáscélok értékelésével kapcsolatban a Bizottság kiegészítette felülvizsgálatát az (EU) 2019/317 végrehajtási rendelet 11. cikkében említett ösztönzőrendszerek tervezetének értékelésével. E tekintetben a Bizottság megvizsgálta, hogy az ösztönzőrendszerek tervezete megfelel-e az (EU) 2019/317 végrehajtási rendelet 11. cikkének (1) és (3) bekezdésében meghatározott tartalmi követelményeknek. Mivel az ösztönzőrendszerek tervezete Svájc esetében aggályosnak bizonyult, e határozat megállapításokat tartalmaz ezzel kapcsolatosan.
                  
               
            A forgalom alakulásával kapcsolatos különleges szempontok
         
         
                     (20)
                  
                  
                     A STATFOR 2021. októberi alapvető forgalmi előrejelzése alapján a légi forgalom az Unió egészét tekintve 2023 folyamán éri el és 2024-ben haladja meg a világjárvány előtti szintet. A forgalom alakulását azonban továbbra is különösen nagy bizonytalanság övezi, a Covid19-járványhelyzet fejleményeivel összefüggő kockázatok miatt. A Bizottság megjegyzi, hogy a forgalom várhatóan egyenetlenül áll majd helyre a tagállamok körében.
                  
               
                     (21)
                  
                  
                     Következésképpen a harmadik referencia-időszakra előre jelzett forgalomnövekedés előreláthatólag több tagállamban jóval kisebb mértékű lesz az uniós szintű átlagos forgalomnövekedésnél, a harmadik referencia-időszakbeli forgalom pedig az előrejelzések szerint e tagállamok egy részében nem éri el a világjárvány előtti szintet. A Bizottság elismeri, hogy ez az érintett tagállamok számára megnehezíti az uniós szintű költséghatékonysági célok elérését, és ezt figyelembe vette az egyes teljesítményterv-tervezetek értékelése szempontjából lényeges helyi körülmények áttekintésekor.
                  
               
            BIZOTTSÁGI ÉRTÉKELÉS
         
         
            A „költséghatékonyság” fő teljesítményterületen tervezett teljesítménycélok értékelése
         
         
                     (22)
                  
                  
                     Az (EU) 2019/317 végrehajtási rendelet IV. mellékletének 2.1. d) pontjában említett, a „költséghatékonyság” fő teljesítményterületen meghatározott, a FABEC Svájcra vonatkozó tervezett teljesítménycéljainak alapjául szolgáló fő tényezők és paraméterek felülvizsgálatát illetően a Bizottság értékelése az alábbi megállapításokat eredményezte a megállapított költségekkel és azok elosztásával kapcsolatosan.
                  
               
                     (23)
                  
                  
                     A megállapított költségeket illetően a Bizottság megállapítja, hogy a FABEC-re vonatkozó teljesítményterv-tervezetben Svájc arról számol be, hogy az útvonali léginavigációs szolgáltató (Skyguide) a saját tőkefedezeti szabályait érintő módosításokat hajtott végre, amelyek következtében nőttek a személyzeti és a működési költségei, ugyanakkor csökkentek a harmadik referencia-időszak alatti értékcsökkenési költségei. A teljesítmény-felülvizsgálati szerv a Bizottságnak megfogalmazott szakvéleményében arra az álláspontra helyezkedett, hogy ez a változás torzíthatja a költségkockázat-megosztási mechanizmus bevezetését Svájc tekintetében. Az alkalmazott módszer elvi alapját és következményeit ezért a FABEC-re vonatkozó felülvizsgált teljesítményterv-tervezetben részletesebben ki kell fejteni és meg kell indokolni a vonatkozó jogi rendelkezésekkel, köztük az (EU) 2019/317 végrehajtási rendelet 28. cikkének (4) bekezdésével való összhangjuk szempontjából.
                  
               
                     (24)
                  
                  
                     Az útvonali és a közelkörzeti léginavigációs szolgáltatások közötti költségelosztást illetően Svájc a közvetett működési költségek kezelésével kapcsolatosan módosítja az alkalmazott módszert. Azonban a Bizottság megjegyzi, hogy a FABEC-re vonatkozó teljesítményterv-tervezetben Svájc nem ismertette és nem indokolta meg ezt a közvetett működési költségek útvonali és közelkörzeti léginavigációs szolgáltatások közötti elosztását érintő módosítást. A Bizottság ezért úgy ítéli meg, hogy a felülvizsgált teljesítményterv-tervezetben részletesebben ki kell fejteni és meg kell indokolni ezt a módosítást.
                  
               
                     (25)
                  
                  
                     A C(2022) 2283 (7) végrehajtási határozat (21)–(41) preambulumbekezdésében foglalt megállapítások alapján az értékelés azzal a következtetéssel zárul, hogy FABEC-re vonatkozó teljesítményterv-tervezetben a Belgium és Luxemburg útvonali díjszámítási körzetére vonatkozóan javasolt célok nincsenek összhangban a „költséghatékonyság” fő teljesítményterülethez tartozó uniós szintű teljesítménycélokkal. Ezért Svájcnak – amely Belgiummal, Franciaországgal, Németországgal, Luxemburggal és Hollandiával együtt a harmadik referencia-időszakra vonatkozó, funkcionális légtérblokkszintű teljesítményterv-tervezetet dolgozott ki és nyújtott be – az e határozatban és a C(2022) 2283 végrehajtási határozatban megfogalmazott ajánlások figyelembevételével felülvizsgált, közös teljesítményterv-tervezetet kell benyújtania a FABEC-re vonatkozóan.
                  
               
            A közelkörzeti léginavigációs szolgáltatások tekintetében tervezett költséghatékonysági célok felülvizsgálata
         
         
                     (26)
                  
                  
                     A Bizottságnak aggályai vannak az (EU) 2019/317 végrehajtási rendelet IV. mellékletének 2.1. c) pontja szerint a közelkörzeti megállapítottegységköltség-trendre vonatkozóan Svájc által a FABEC-re vonatkozó teljesítményterv-tervezetben foglaltaknak megfelelően benyújtott tervezett teljesítménycélokkal kapcsolatosan.
                  
               
                     (27)
                  
                  
                     Először is, a harmadik referencia-időszakra vonatkozó közelkörzeti megállapítottegységköltség-trendet az útvonali megállapítottegységköltség-trenddel összehasonlítva a Bizottság megállapította, hogy Svájc közelkörzeti díjszámítási körzetének +2,7 %-os közelkörzeti megállapítottegységköltség-trendje magasabb, mint Svájcnak a harmadik referencia-időszak tartama alatti, a díjszámítási körzet szintjén érvényes –0,5 %-os útvonali megállapítottegységköltség-trendje.
                  
               
                     (28)
                  
                  
                     Másodszor, a Bizottság megítélése szerint a Svájc közelkörzeti díjszámítási körzetének a harmadik referencia-időszak tartama alatti +2,7 %-os közelkörzeti megállapítottegységköltség-trendjére vonatkozó tervezett célok magasabbak, mint a második referencia-időszak során megfigyelt –3,4 %-os tényleges közelkörzeti megállapítottegységköltség-trend. Ez a különbség valószínűleg annak tudható be, hogy a harmadik referencia-időszak során – különösen az egyéb működési és értékcsökkenési költségeket illetően – jelentősen megnövekedtek a közelkörzeti megállapított költségek.
                  
               
                     (29)
                  
                  
                     Harmadszor, a tervezett közelkörzeti költséghatékonysági célokat a hasonló repülőterek harmadik referencia-időszak tartama alatti teljesítményével összehasonlítva a Bizottság megállapítja, hogy a genfi és a zürichi repülőtér megállapított egységköltsége a becslések szerint jelentősen meghaladja a releváns kontrollcsoport megállapított egységköltségének mediánértékét a második és a harmadik referencia-időszak alatt.
                  
               
                     (30)
                  
                  
                     A Bizottság ezért úgy véli, hogy Svájcnak a (26)–(29) preambulumbekezdés fényében további indokolással kell szolgálnia a közelkörzeti költséghatékonysági célokat illetően, vagy lefelé kell módosítania a közelkörzeti megállapított egységköltségre vonatkozó tervezett célokat.
                  
               
            Az (EU) 2019/317 végrehajtási rendelet 11. cikkében említett ösztönzőrendszerek felülvizsgálata a tervezett kapacitáscélok Bizottság általi értékelésének kiegészítéseként
         
         
                     (31)
                  
                  
                     Az (EU) 2019/317 végrehajtási rendelet IV. mellékletének 2.1. f) pontjában meghatározott felülvizsgálandó elemekkel kritériumokkal kapcsolatban a Bizottság megállapítja, hogy a FABEC-re vonatkozó teljesítményterv-tervezetben javasolt tervezett útvonalikapacitásösztönző-rendszer a maximális pénzügyi hátránnyal egyensúlyban lévő maximális pénzügyi előnyt tartalmaz, mindkettő a megállapított költségek 0,5 %-ának felel meg. A Bizottság azt is megállapítja, hogy a FABEC-re vonatkozó teljesítményterv-tervezetben Svájc által javasolt tervezett közelkörzetikapacitásösztönző-rendszer a maximális pénzügyi hátránnyal egyensúlyban lévő maximális pénzügyi előnyt tartalmaz, és mindkettő a megállapított költségek 0,5 %-ának felel meg.
                  
               
                     (32)
                  
                  
                     A teljesítmény-felülvizsgálati szerv szakvéleménye alapján a Bizottságnak komoly kétségei vannak azt illetően, hogy az említett ösztönzőrendszerekből fakadó, javasolt maximális pénzügyi hátrányok, amelyek a megállapított költségek 0,5 %-ának felelnek meg, az (EU) 2019/317 végrehajtási rendelet 11. cikke (3) bekezdésének a) pontjában előírtaknak megfelelően lényeges hatással lennének-e a kockázatnak kitett bevételre.
                  
               
                     (33)
                  
                  
                     Ezért Svájcnak a FABEC által benyújtott teljesítményterv-tervezet tekintetében felül kell vizsgálnia az útvonali és közelkörzeti kapacitáscélok elérésére irányuló ösztönzőrendszerei tervezetét, hogy az ezen ösztönzőrendszerekből eredő maximális pénzügyi hátrányokat olyan szinten határozzák meg, amely az (EU) 2019/317 végrehajtási rendelet 11. cikke (3) bekezdésének a) pontjában kifejezetten előírtaknak megfelelően lényeges hatással van a kockázatnak kitett bevételre, aminek a Bizottság álláspontja szerint a megállapított költségek legalább 1 %-ának megfelelő maximális pénzügyi hátrányt kell eredményeznie.
                  
               
            KÖVETKEZTETÉSEK
         
         
                     (34)
                  
                  
                     A C(2022) 2283 végrehajtási határozatra hivatkozva a Bizottság megállapította, hogy a Svájc által a FABEC tagjaként benyújtott teljesítményterv-tervezetben foglalt bizonyos, Belgiumot és Luxemburgot érintő teljesítménycélok nem állnak összhangban az uniós szintű teljesítménycélokkal.
                  
               
                     (35)
                  
                  
                     Ezért az (EU) 2019/317 végrehajtási rendelet 14. cikke (3) bekezdésének megfelelően Svájcnak és a FABEC-et alkotó tagállamoknak az e határozat elfogadásának napjától számított három hónapon belül a Bizottság ajánlásainak figyelembevételével felülvizsgált teljesítményterv-tervezetet kell benyújtaniuk a Bizottsághoz.
                  
               
                     (36)
                  
                  
                     A Bizottság ezt követően az (EU) 2019/317 végrehajtási rendelet 15. cikkében meghatározott eljárással összhangban teljes egészében értékeli majd a felülvizsgált teljesítményterv-tervezetet, és e későbbi értékelés eredményeként állást foglalhat a tervezett teljesítménycélokkal és a teljesítményterv azon egyéb elemeivel kapcsolatban, amelyek tekintetében e határozatban nem emelt kifogást.
                  
               
                     (37)
                  
                  
                     Az (EU) 2019/317 végrehajtási rendelet 17. cikke értelmében ideiglenesen a teljesítményterv tervezetének a legújabb változatában meghatározott célokat kell alkalmazni mindaddig, amíg a Bizottság nem hoz határozatot a teljesítménycélok vagy a felülvizsgált teljesítménycélok összhangjáról, miután Svájcnak és a FABEC-et alkotó tagállamoknak el kell fogadniuk végleges teljesítménytervüket.
                  
               
                     (38)
                  
                  
                     A „költséghatékonyság” fő teljesítményterület tekintetében az (EU) 2019/317 végrehajtási rendelet 17. cikke visszamenőleges hatállyal ruházta fel a végleges teljesítménytervben szereplő célokat. Ennek eredményeként, ha annak következtében, hogy a teljesítményterv-tervezet alapján számított egységdíjat vagy egységdíjakat alkalmazták, és nem az elfogadott teljesítménytervben szereplő számított egységdíjat vagy egységdíjakat, különbségek lépnek fel a bevételekben, a harmadik referencia-időszak során az egységdíj későbbi kiigazításával kell kiegyenlíteni e különbségeket, amelyeket a harmadik referencia-időszakra vonatkozóan az (EU) 2020/1627 végrehajtási rendeletben meghatározott rendkívüli intézkedések részletesebben is szabályoznak. Következésképpen a Bizottság a vonatkozó végleges teljesítménytervek elfogadása előtt nem foglal állást az (EU) 2019/317 végrehajtási rendelet 29. cikkének (3) bekezdésével összhangban az egységdíjak megfelelőségéről.
                  
               
                     (39)
                  
                  
                     A Bizottság megjegyzi, hogy néhány tagállam jelezte, hogy a repülőtéri drónészleléshez kapcsolódó költségelemeket is szándékában áll beépíteni a harmadik referencia-időszakra vonatkozó költségalapjába. A teljesítményterv-tervezetben szereplő elemek alapján nem volt pontosan megállapítható, hogy a tagállamok milyen mértékben építettek bele ilyen megállapított költségeket a harmadik referencia-időszakra vonatkozó költségalapjukba, és amennyiben beépítettek ilyen költségeket, milyen mértékben merültek fel léginavigációs szolgáltatások nyújtásával összefüggésben, és így elszámolhatónak minősülnek-e a teljesítmény- és díjszámítási rendszerben. A bizottsági szolgálatok az erre vonatkozó információk összegyűjtése érdekében eseti tájékoztatási kérelmet küldtek az összes tagállamnak, és az egységdíjak megfelelőségének ellenőrzése keretében alaposabban megvizsgálják a közölt repülőtéri drónészlelési költségeket. Ez a határozat nem érinti a drónészlelési költségek témakörében megfogalmazott bizottsági megállapításokat és következtetéseket.
                  
               
                     (40)
                  
                  
                     Az Oroszország által 2022. február 24-én Ukrajna ellen indított fegyveres támadásra válaszul az Unió korlátozó intézkedéseket fogadott el, amelyek valamennyi orosz légi fuvarozó, bármely, Oroszországban nyilvántartásba vett légi jármű, valamint bármely, orosz természetes vagy jogi személy vagy szerv tulajdonát képező, általa bérelt vagy más módon ellenőrzött, nem Oroszországban nyilvántartásba vett légi jármű számára megtiltják az Unió területén való leszállást, felszállást és átrepülést. Ezen intézkedések következtében csökkent a légi forgalom az Unió területe feletti légtérben. Az uniós szintű hatás azonban nem hasonlítható a légi forgalomban a Covid19-világjárvány 2020. márciusi kitörése miatt bekövetezett visszaeséséhez. Ezért helyénvaló fenntartani a teljesítmény- és díjszámítási rendszer harmadik referencia-időszakban történő végrehajtására irányuló jelenlegi intézkedéseket és eljárásokat. A FABEC-re vonatkozó teljesítményterv-tervezetben foglalt helyi teljesítménycélok felülvizsgálatakor Svájcnak és a FABEC-et alkotó tagállamoknak megfelelően figyelembe kell venniük a forgalomban bekövetkező lényeges változások működési és pénzügyi hatásait.
                  
               
                     (41)
                  
                  
                     A Bizottság a megállapodás 19. cikkének (2) bekezdésével összhangban konzultált Svájccal az e határozatban foglalt ajánlásokról,
                  
               ELFOGADTA EZT A HATÁROZATOT:
         
            1. cikk
            Az 549/2004/EK rendelet alapján Belgium, Németország, Franciaország, Luxemburg, Hollandia és Svájc által a FABEC-re vonatkozóan benyújtott teljesítményterv-tervezetekben foglalt és a C(2022) 2283 végrehajtási határozat mellékletében felsorolt teljesítménycélok nem állnak összhangban az (EU) 2021/891 végrehajtási határozatban a harmadik referencia-időszakra meghatározott uniós szintű teljesítménycélokkal.
         
         
            2. cikk
            Ennek a határozatnak a Svájci Államszövetség a címzettje.
         
         
            Kelt Brüsszelben, 2022. április 13-án.
            
               
                  a Bizottság részéről
               
               Adina VĂLEAN
               
                  a Bizottság tagja
               
            
         
         
            (1)  HL L 114., 2002.4.30., 73. o.
         
         
            (2)  HL L 96., 2004.3.31., 1. o.
         
         
            (3)  A Bizottság (EU) 2019/317 végrehajtási rendelete (2019. február 11.) az egységes európai égboltra vonatkozó teljesítmény- és díjszámítási rendszer létrehozásáról, valamint a 390/2013/EU és a 391/2013/EU végrehajtási rendelet hatályon kívül helyezéséről (HL L 56., 2019.2.25., 1. o.).
         
            (4)  A Bizottság (EU) 2019/903 végrehajtási határozata (2019. május 29.) a légiforgalmi szolgáltatási hálózat uniós szintű teljesítménycéljainak a 2020. január 1-jén kezdődő és 2024. december 31-én záruló harmadik referencia-időszakra vonatkozó meghatározásáról (HL L 144., 2019.6.3., 49. o.).
         
            (5)  A Bizottság (EU) 2020/1627 végrehajtási rendelete (2020. november 3.) az egységes európai égbolt teljesítmény- és díjszámítási rendszerének harmadik referencia-időszakára (2020–2024) vonatkozó, a Covid19-világjárvány miatti rendkívüli intézkedésekről (HL L 366., 2020.11.4., 7. o.).
         
            (6)  A Bizottság (EU) 2021/891 végrehajtási határozata (2021. június 2.) a légiforgalmi szolgáltatási hálózat uniós szintű felülvizsgált teljesítménycéljainak a harmadik referencia-időszakra (2020–2024) szóló meghatározásáról és az (EU) 2019/903 végrehajtási határozat hatályon kívül helyezéséről (HL L 195., 2021.6.3., 3. o.).
         
            (7)  A Bizottság végrehajtási határozata az 549/2004/EK európai parlamenti és tanácsi rendelet alapján Belgium, Ciprus, Franciaország, Görögország, Hollandia, Lettország, Luxemburg, Málta, Németország, Románia és Svédország által benyújtott nemzeti és funkcionális légtérblokkszintű teljesítményterv-tervezetekben foglalt bizonyos teljesítménycélok és a harmadik referencia-időszakra meghatározott uniós szintű teljesítménycélok közötti összhang hiányáról és az e célok felülvizsgálatára vonatkozó ajánlások felsorolásáról.